Nkaebↄ a ɛbɛtↄↄ dwa nnora a ɛhyetaa baabiara yɛ Ↄhemmaa Elizabeth II a na ↄyɛ United Kindom Hemmaa ho asɛm. Birikyie bↄↄ wiase nyinaa nnora, a yɛante asɛmdɛ. Owuo de ne nsa nwununwunu too Eno yi so maa awↄse guu wiase nnipa nyinaa. Buckingham ahemfie na ɛde asɛm yi too dwa wↄ BBC kaseɛ so, na wↄkyerɛ mu a, ne mfeɛ a ↄdii no asase so no yɛ 96.
Ne din nyinaa de Princess Elizabeth Alexandra Mary Windsor, na deɛ dodoↄ no ara de  nim ne Queen Elizabeth. Wↄwoo no Oforisuo 21 wↄ 1926 mu. Saa berɛ no, na obiara ani nna ne so sɛ ↄbɛtumi abɛdi adeɛ, ɛfiri sɛ na ↄda ne papa ne ne wↄfa akyi mmiɛnsa. Ↄbɛdii adeɛ wↄ 1952 mu. Saa berɛ no, na wadi mfeɛ 25 berɛ a ne papa George VI wuiɛ no. Saa berɛ no, na ↄkↄ aporↄbↄ wↄ Kenya.
Wↄde no sii akonnwa no so wↄ bosome 16 akyi wↄ Ayɛwohomummↄ 2, 1953 wↄ Westminster Abbey. Ↄwaree ne nua, nanso na abusua no yɛ abusua tenten. Na ne kunu no din de Prince Philip a na ↄhwɛ Edinburg so. Wↄn awareɛ no kↄↄ so wↄ 1947 mu. Ne kunu no wuu Oforisuo bosome no mu wↄ 2021 mu, na ↄnyaa mfeɛ 99. Ↄgyefoↄ bosome no da a ɛtↄ so 6 mu wↄ afe yi ara mu no na ↄdii ne mfeɛ aduoson soↄ a ↄde bɛdi akↄnnwa no.
Ↄgyefoↄ da a ɛtↄ so 20 mu wↄ afe yi ara mu no, yɛfirii no hunuu sɛ wanya Covid-19. Wagya mma mu nnan wↄ akyire, na wↄn din ne; Prince Charles a wↄwoo no 1948, Princess Anne a wↄwoo no1950, Prince Andew ne Prince Edward a wↄwoo wↄn 1960 ne 1964 mu, na ne nananom yɛ du mmienu.
Ne berɛ no mu no, ↄkuu ne ho de maa ne man yɛɛ adwuma maa ↄman. Ↄde ne nkwa bↄↄ afↄreɛ maa ne man ne commonwealth. Na ↄwↄ dibea ne abodin pii a seesei, sɛdeɛ ɛteɛ biara ɛbɛyɛ ne baa a ↄbɛdi adeɛ no dea.
Na ↄno ne panin pa ara ma Commonwealth, na ↄyɛ British asraafoↄ no so panin, na na ↄno na ↄdi asↄre a ɛwↄ England no so. Afei nso na ↄyɛ hwɛsofoↄ ma nnwumakuo a wↄyɛ adↄeɛ ne nnwumakuo ahodoↄ 600.
Nhwehwɛmu kyerɛ sɛ, seesei ne pa Prince Charles na abɛyɛ ↄman no so difoↄ. Ↄman mu no nyinaa retwa agyaadwo firi seesei ara de kↄsi sɛ wↄbɛyɛ ayie no a yɛrehwɛ anim sɛ wↄbɛyɛ no nnadu akyi. Wↄde amu no bɛkↄ Buckingham ahemfie, na ɛbɛdi hↄ nna nnum.
Aban no nni ho kwan sɛ ↄdi biribiara ho nkↄmmↄ, agye sɛ ɛho yia pa ara na ɛyɛ gya so gya so, sɛdeɛ ɛbɛyɛ a wↄbɛtumi atwe adwene nyinaa asi Ↄhemmaa yi so yie.
Sɛ yɛhwɛ ne nnwuma pa a wayɛ de aboa ne mman ne wiase afanan nyinaa a, na ɛyɛ anisↄ pa ara. Ne saa nti adeɛ atↄ wiase nnipa nyinaa ani. Yɛsrɛ Nyankopↄn sɛ Ↄmfa ne kra nsie yie, na yɛhyɛ ne ba no nkuran sɛ ↄbɛtoa ne maame nnwuma pa no so.
